b'\n_START_ARTICLE_\nAir Force One\n_START_PARAGRAPH_\nAir Force One\xc2\xa0\xe2\x80\x93 kodinis Jungtini\xc5\xb3 Valstij\xc5\xb3 karini\xc5\xb3 oro paj\xc4\x97g\xc5\xb3 oro eismo kontrol\xc4\x97s centro signalas, rei\xc5\xa1kiantis, kad nurodytame orlaivyje yra JAV prezidentas._NEWLINE_Id\xc4\x97ja tur\xc4\x97ti atskir\xc4\x85 l\xc4\x97ktuv\xc4\x85 prezidento kelion\xc4\x97ms kilo 1943\xc2\xa0m. Jungtini\xc5\xb3 Valstij\xc5\xb3 armijos karin\xc4\x97ms oro paj\xc4\x97goms, kurios suabejojo prezidento saugumu keliaujant \xc4\xafprastoms oro linijoms pritaikytais l\xc4\x97ktuvais. Pirmuoju tokiu l\xc4\x97ktuvu tapo karinis Douglas C-54 Skymaster, kuris 1945\xc2\xa0m. prezident\xc4\x85 Franklin D. Roosevelt skraidino \xc4\xaf Jaltos konferencij\xc4\x85. V\xc4\x97liau dar dvejus metus \xc5\xa1\xc4\xaf l\xc4\x97ktuv\xc4\x85 naudojo prezidentas Harry S. Truman._NEWLINE_Kodinis \xc5\xa1aukinys Air Force One buvo sukurtas 1953\xc2\xa0m. po \xc4\xafvykio, kuomet prezident\xc4\x85 Dwight D. Eisenhower skraidin\xc4\x99s l\xc4\x97ktuvas atsid\xc5\xabr\xc4\x97 tame pa\xc4\x8diame auk\xc5\xa1tyje su kitu komerciniu l\xc4\x97ktuvu, naudojusiu t\xc4\x85 pat\xc4\xaf \xc5\xa1aukin\xc4\xaf._NEWLINE_Nuo suk\xc5\xabrimo keli l\xc4\x97ktuvai yra tarnav\xc4\x99 kaip oficial\xc5\xabs prezidento l\xc4\x97ktuvai\xc2\xa0\xe2\x80\x93 tai kelios Boeing 707 versijos ir nuo 1990\xc2\xa0m. naudojami smarkiai patobulinti Boeing 747\xe2\x80\x93200 variantai Boeing VC-25._NEWLINE_\xc5\xa0iuo metu karin\xc4\x97s paj\xc4\x97gos planuoja pakeisti VC-25 tobulesniais l\xc4\x97ktuvais. Planuojama naujuosius l\xc4\x97ktuvus prad\xc4\x97ti naudoti 2017 m. ir 2019\xc2\xa0m. Naujuosius orlaivius siekia tiekti Boeing kompanija ir si\xc5\xablo savo 747-8 modelius.'